SVOA อุปทานหมู่เทมาเส็ก
ตลอดช่วง 4 วันทำการที่ผ่านมาหุ้น บริษัท เอสวีโอเอ จำกัด (มหาชน) หรือ SVOA มีการเข้ามาเก็งกำไรกันคึกคัก ทั้ง ๆ ที่ก่อนหน้านี้ SVOA จัดเป็นหุ้นไอทีที่มีสภาพคล่องต่ำ มูลค่าการซื้อขายแต่ละวันหลักล้านยังต้องมีเงินทอนด้วยซ้ำ...
23 เม.ย. 2563

สำนักข่าวรัชดา
ตลอดช่วง 4 วันทำการที่ผ่านมาหุ้น บริษัท เอสวีโอเอ จำกัด (มหาชน) หรือ SVOA มีการเข้ามาเก็งกำไรกันคึกคัก ทั้ง ๆ ที่ก่อนหน้านี้ SVOA จัดเป็นหุ้นไอทีที่มีสภาพคล่องต่ำ มูลค่าการซื้อขายแต่ละวันหลักล้านยังต้องมีเงินทอนด้วยซ้ำ…
แต่อยู่ ๆ ราคาก็วิ่งพรวดพราดขึ้นมาแบบไม่ทันตั้งตัว เริ่มจากวันจันทร์ที่ 20 เม.ย.ที่ผ่านมา ราคาพุ่งชนซิลลิ่ง 14.67% ด้วยมูลค่าการซื้อขาย 8.29 ล้านบาท ถัดมาวันอังคารที่ 21 เม.ย. 2563 ราคาปรับเพิ่มขึ้นอีก 13.95% ด้วยมูลค่าการซื้อขาย 12.74 ล้านบาท
ส่วนวันพุธที่ 22 เม.ย. มีแรงซื้อสลับกับแรงขายตลอดทั้งวัน ทำให้ราคาปรับตัวไม่สูงมาก 2.04% เมื่อเทียบกับมูลค่าการซื้อขายที่สูงถึง 20.52 ล้านบาท
ทั้ง ๆ ที่ไม่มีปัจจัยพื้นฐานอะไรใหม่ที่จะบ่งบอกว่า หุ้นจะชนซิลลิ่งได้เลย…
ในที่สุดก็ถึงบางอ้อ..หลังมี Kyanite Investment Holding Pte. Ltd. (Kyanite) ประกาศทำเทนเดอร์หุ้น Keppel Corporation Limited (Keppel) ซึ่งเป็นผู้ถือหุ้นใหญ่ของ SVOA ที่ถือผ่าน Apsilon Ventures Pte. Ltd. และ BNP Paribas Wealth Management Singapore Branch รวมสัดส่วน 31.94%
แถมบังเอิ๊ญบังเอิญ Kyanite มีความเกี่ยวดองกับเทมาเส็ก ในฐานะเป็นผู้ถือหุ้นใหญ่ของ Kyanite อีกด้วย
จึงเกิดอาการอุปทานหมู่ขึ้นมาทันที..!!
ถูกตีความว่า SVOA จะถูกเทมาเส็กเทกไปในตัว..
แม้เทมาเส็กไม่ได้แสดงเจตนาจะเข้ามาเทก SVOA ก็ตาม…แต่ราคาหุ้น SVOA กลับวิ่ง 4×100 ไปไกลโข
นี่ถ้าเลิกเห่อกันเมื่อไหร่…คงมีหลายคนเปลี่ยนสถานะกลายเป็นคนที่ราบสูงแน่ ๆ
ล่าสุดวานนี้ (23 เม.ย. 2563) ราคาเริ่มย่อลงแล้ว โดยปิดตลาดที่ระดับ 0.98 บาท ปรับลดลง 2% ด้วยมูลค่าการซื้อขาย 5.98 ล้านบาท
ก็จะเข้าตำราที่ว่า สูงสุดคืนสู่สามัญ..!!
ที่จริงถ้าดูในแง่ผลประกอบการของ SVOA ก็ไม่ได้ขี้เหร่มากนัก…ยังมีกำไรทุกปี แถมรายได้ดีอีกต่างหาก แต่น่าเสียดายมาร์จิ้นต๊ำต่ำ…
โดยปี 2559 มีรายได้รวม 6,743 ล้านบาท กำไรสุทธิ 72 ล้านบาท อัตรากำไรสุทธิ 1.08% ปี 2560 มีรายได้รวม 8,968 ล้านบาท กำไรสุทธิ 188 ล้านบาท อัตรากำไรสุทธิ 2.10% ปี 2561 มีรายได้รวม 7,854 ล้านบาท กำไรสุทธิ 114 ล้านบาท อัตรากำไรสุทธิ 1.46%
ล่าสุดปี 2562 มีรายได้รวม 7,443 ล้านบาท กำไรสุทธิ 123 ล้านบาท อัตรากำไรสุทธิ 1.65%
ก็พอเข้าใจได้ว่า ธุรกิจซื้อขายอุปกรณ์คอมพิวเตอร์มาร์จิ้นค่อนข้างต่ำ
แต่ SVOA ยังพอมีดีอยู่บ้าง…ตรงที่มีกำไรสะสมที่ยังไม่ได้จัดสรรตุนไว้ในกระเป๋าอีก 1,175 ล้านบาท
รวมทั้งเป็นหุ้นที่จ่ายปันผลสม่ำเสมอ โดย ณ ราคาปิดวันที่ 23 เม.ย. ยีลด์อยู่ที่ 4.00%
แต่น่าเสียดายที่สภาพคล่องน้อยไปหน่อย
นี่ถ้าสามารถแก้ปัญหาเรื่องสภาพคล่องได้เมื่อไหร่..? คงเห็นหุ้น SVOA มีสีสันมากกว่านี้
ยังไงก็ฝาก เฮียแจ็ค – มินทร์ อิงค์ธเนศ ด้วยละกัน
ก่อนที่ SVOA จะกลายสภาพเป็นหุ้นตายซากที่ไม่มีใครเหลียวแล…
…อิ อิ อิ…